DEPARTAMENTUL PENTRU STUDII PARLAMENTARE ŞI POLITICI U.E.

DIRECŢIA STUDII ŞI DOCUMENTARE LEGISLATIVĂ


	SITUAŢIA POLITICĂ ŞI GEOSTRATEGICĂ 
A UCRAINEI

- Studiu documentar -




MAI 2014
Documentare şi sinteză:  

Cristina Grecu, consilier parlamentar - Direcţia pentru Uniune Europeană


Dan Alexandreanu, consilier parlamentar - Direcţia Studii şi Documentare Legislativă

	Sinteza documentară poate fi accesată direct pe Intranet la pagina Direcţiei studii şi documentare legislativă.



* Lucrarea poate fi accesată direct pe Intranet la pagina Direcţiei studii şi documentare legislativă.

CUPRINS

	I. DATE GENERALE 
II. Cronologia evenimentelor 

III. SITUAŢIA ACTUALĂ

IV. PRINCIPALELE  PARTIDE  POLITICE
V. CONTEXTUL GEOPOLITIC
- Regiunea Caucazului
- ARMENIA
- Azerbaidjan
- GEORGIA
- Federaţia Rusă

- REPUBLICA MOLDOVA
- UCRAINA
VI. bibliografie
	4
5
6
8
10
12
14
15
16
18
21
24
30




I. DATE GENERALE


• Declaraţia Suveranităţii de Stat a Ucrainei a fost adoptată de Parlamentul de la Kiev la 16 iunie 1990, iar Declaraţia de Independenţă - la 24 august 1991. Primele alegeri prezidenţiale, organizate la 1 decembrie 1991, au fost câştigate de Leonid Kravciuk. Ultimele alegeri parlamentare au avut loc la 28 octombrie 2012.


În urma acţiunilor protestatare cunoscute drept „Euro-Maidan”, preşedintele Viktor Ianukovici (ales în funcţie la 7 februarie 2010) a părăsit Ucraina, iar la 23 februarie 2014, Rada Supremă şi-a investit preşedintele, Oleksandr Turcinov, în funcţia de preşedinte interimar al Ucrainei. Alegerile prezidenţiale anticipate sunt prevăzute a avea loc la 25 mai 2014.

• Ucraina este unul dintre statele fondatoare al ONU, este membră a OSCE, a Consiliului Europei şi a OMC. În prezent, aspiraţiile Ucrainei vizează integrarea europeană.


• Capitala şi principalele oraşe Kiev (capitala), Odesa, Lvov, Harkov, Doneţk, Dnepropetrovsk, Cernăuţi, Sevastopol.


• Suprafaţa şi diviziunile teritoriale 603.700 km² (locul 44 în lume ca suprafaţă), împărţită în 24 de regiuni, o republică autonomă în Crimeea, două municipii cu statut de regiune şi 494 de raioane.


• Populaţia: potrivit recensământului din anul 2001 - 48.457.102 locuitori. Majoritatea populaţiei este de etnie ucraineană, iar principalele minorităţi sunt cea rusă, română şi belarusă. Religia dominantă în Ucraina este creştinismul ortodox, cu trei instituţii principale: Biserica Ortodoxă Ucraineană autonomă - Patriarhia de la Moscova, Biserica Ortodoxă Ucraineană - Patriarhia de la Kiev şi Biserica Ortodoxă Ucraineană Autocefală. Există şi o comunitate de musulmani.

• Limba oficială: limba ucraineană. Limba rusă este vorbită de mulţi cetăţeni ucraineni, mai ales în regiunile estice şi sudice.


• Ziua naţională: 24 august.


• Forma de guvernământ: republică semi-prezidenţială.

• Situaţia politică internă: Preşedintele Radei Supreme, care deţine şi funcţia de preşedinte interimar al Ucrainei - Oleksandr Turcinov, prim-ministrul Ucrainei - Arsenii Iaţeniuk, ministrul afacerilor externe - Andrii Deşciţia.

• Partidele parlamentare - Batkîvşcina, UDAR, Svoboda, Partidul Regiunilor, Partidul Comunist
.
II. Cronologia evenimentelor 

• Protestele din Ucraina numite şi EuroMaidan au început la 21 noiembrie 2013, când cetăţenii ucraineni au început să protesteze spontan la Kiev ca răspuns la decizia guvernului ucrainean de a suspenda procesul de pregătire pentru semnarea Acordului de Asociere cu Uniunea Europeană şi a Acordului de Liber Schimb. Protestele au fost începute de către studenţi, cărora li s-au alăturat partidele din opoziţie şi alte grupări pro-europene
.
Conform Institutului Internaţional de Sociologie din Kiev (KMIS), la acel moment, 38% din populaţia Ucrainei dorea o Uniune Vamală cu Rusia, iar 37,8% aderarea la Uniunea Europeană. Procentajul ridicat de cetăţeni care doresc apropierea de Rusia se datorează populaţiei rusofone din estul şi sudul Ucrainei, precum şi faptului că industria ucraineană are legături strânse cu piaţa Rusiei, cooperarea cu această ţară fiind foarte importantă pe plan economic.

Sursa: https://www.google.ro/search?q=ethnolinguistic+map+of+ukraine
• Mişcarea Euromaidan a luat proporţii după represiunea din noaptea de 30 noiembrie 2013. Ulterior, în iarna lui 2013 au avut loc mitinguri, demonstraţii şi greve studenţeşti în întreaga Ucraină, proteste având loc inclusiv în diasporă. 


• La 22 februarie 2014, Iulia Timoşenko, condamnată la închisoare în urma unui proces caracterizat  de media occidentală drept unul politic, este eliberată din detenţie, iar Preşedintele V. Ianukovici părăseşte capitala ţării. 

• O zi mai târziu, Oleksandr Turcinov devine preşedinte interimar al Ucrainei până la alegerile anticipate programate pentru 25 mai 2014.

Rada Supremă a Ucrainei a abrogat legea care a conferit limbii ruse statutul de limbă regională în 13 din cele 27 de regiuni administrative ale Ucrainei, în care membrii comunităţilor etnice reprezentau mai mult de 10% din populaţie. Deşi măsura este îndreptată contra limbii ruse, aceasta afectează şi câteva localităţi cu populaţie majoritar românească şi maghiară.

• Se declanşează criza din Crimeea: grupuri rusofone se opun noilor schimbări politice de la Kiev, dorind alipirea Crimeei de Rusia. Parlamentul din Crimeea, ocupat de un comando prorus, alege un nou Guvern local şi adoptă o hotărâre privind organizarea unui referendum pentru extinderea autonomiei. Consiliul Federaţiei Ruse autorizează intervenţia armată pe teritoriul Ucrainei, la solicitarea Preşedintelui V. Putin.


• La 11 martie, Parlamentul regional din Crimeea adoptă o declaraţie de independenţă, iar la 16 martie are loc referendum-ul privind alipirea Crimeei la Rusia.

• La 1 aprilie, miniştrii de externe ai NATO suspendă cooperarea militară cu Rusia
.

• În estul Ucrainei, acţiunile desfăşurate de militanţii pro-ruşi se multiplică, iar la 11 mai, în regiunile Doneţk şi Lugansk au loc referendum-urile separatiste.
• La 14 mai, OSCE lansează foaia de parcurs pentru Ucraina, pentru rezolvarea prolemelor separatiste, invitând toate părţile implicate la dialog şi negocieri.

III. SITUAŢIA ACTUALĂ


„Un conflict sângeros în Ucraina ar putea declanşa o altă confruntare între Occident şi Rusia. Dominaţia europeană este doar o miză pe tabla de şah geopolitic, în timp ce Ucraina s-ar putea afunda într-un război civil.” Citatul tipărit în „Der Spiegel” în urmă 33 ani, în septembrie 1981, aparţinând fostului secretar al Apărării, Caspar Weinberger, a fost unul remarcat la acea vreme şi este de actualitate şi astăzi
.

Senatorul american John McCain, un veteran al războiului din Vietnam, a urcat în decembrie 2013 pe scena Pieţei Independenţei din Kiev spunând: „Cetăţeni din Ucraina, acesta este momentul vostru! Lumea liberă este cu tine, America este cu tine!”. Altfel spus, „Războiul Rece” a revenit şi Rusia este din nou adversar. Singura diferenţă este că armele s-au schimbat. Nu mai este în joc doar acordul de asociere cu Uniunea Europeană. (…) Mai degrabă, geopolitica este în prim plan, iar principala întrebare este cea legată de viitorul centrelor de putere din Europa şi regiunea Eurasia, concluziona „Der Spiegel”. 


Cât de „minat” este terenul de joc a explicat fostul prim-ministru rus Igor Gaidar - un reformator liberal cu viziuni occidentale - în 2008, cu un an înainte de moartea sa: „cei care doresc să facă din Ucraina un membru al NATO, aşa cum a fost intenţia preşedintelui ucrainean, de atunci, Viktor Iuşcenko, trec cu vederea faptul că ar pune Rusia într-o poziţie defensivă de neconceput. Acest efort ar trebui să fie abandonat”.


În acelaşi context, fostul consilier american pentru securitate naţională, Zbigniew Brzezinski, compara situaţia actuală din regiune cu un joc pe o tablă de şah, jucătorii fiind, ca întotdeauna, SUA, Rusia, UE şi NATO.


În cartea sa „Marea tablă de şah”, Brzezinski scria că, fără Ucraina, Rusia „va deveni predominant un stat imperial din Asia, în pericol de a fi atrasă în conflictele din Asia Centrală. Dar dacă Rusia va fi capabilă de a obţine controlul asupra Ucrainei şi a resurselor sale, va fi un stat imperial puternic”. El a remarcat că un pericol potenţial ar fi o înţelegere secretă germano-rusă sau posibilitatea încheierii unui acord între Europa şi Rusia, cu scopul de a „împinge” SUA din regiune.


Analistul german analizează slăbiciunea strategiei americane, apreciind că spre deosebire de fostele republici sovietice baltice, cu populaţii mici, ar fi dificil să se integreze Ucraina, cu cele 45 de milioane de locuitori într-un mod similar. Ţara este de asemenea profund divizată. Regiunile sunt slab dezvoltate economic, marile companii din Ucraina fiind concentrate în partea de est a ţării şi pe piaţa rusă. Limba rusă este limba predominantă în capitala Ucrainei, iar milioane de ruşi trăiesc în partea de est a ţării şi în Crimeea.


În acelaşi context, analistul politic Fiodor Lukianov, redactor-şef al publicaţiei „Russia in Global Affairs”
, remarca faptul că „tensiunea din ţară este în creştere de la acţiunea similară unei lovituri de stat, identică celei petrecute în Rusia în anul 1993. Până de curând, acest lucru părea imposibil de realizat în Ucraina, care are o cultură politică diferită. În Rusia, octombrie 1993 a reprezentat sfârşitul tragic al unei lupte pentru putere, punând capăt oricărei întrebări cu privire la direcţia în care a fost condusă ţara. Acest lucru nu a fost cazul Ucrainei, unde, în prezent, este pusă în discuţie însăşi soarta statului”, a apreciat Lukianov.


Încă de la apariţia Euromaidan-ului, mulţi cetăţeni au creionat o paralelă între situaţia actuală şi „Revoluţia Portocalie” din anul 2005. Cu toate acestea, esenţa conflictului de azi este destul de diferită. Cu zece ani în urmă, în ciuda haosului creat şi a situaţiei tensionate rezultate din alegerile prezidenţiale ce au urmat, dezbaterea internă a vizat economia ţării şi reforma structurilor guvernamentale, făcând trimitere la viitor. „Astăzi, nimeni nu se gândeşte la viitor”, se apreciază în studiul publicat de „Russia in Global Affairs”.

Părţile care se confruntă la Kiev nu au avut obiective strategice clare, Preşedintele Viktor Ianukovici era preocupat doar de menţinerea puterii, întocmai ca şi ceilalţi parteneri politici din arcul guvernamental, sprijinul Rusiei fiind vital pentru acesta, deoarece era singura sursă de astupare a găurilor bugetare, care puteau garanta supravieţuirea economică a ţării. Membrii opoziţiei, la rândul lor, şi-au pus speranţele în Occident, aşteptând ca acesta să le formuleze o tactică şi o strategie. 


Dar problemele Ucrainei au un caracter intern. În ultimii 20 de ani, nu au fost create structuri viabile care să dezvolte un stat eterogen precum Ucraina. Astfel, Ucraina a devenit o ţară în care reţelele informale reprezintă forţa politică principală şi nu statul. Subiectele discutate în politică ucraineană în 2014 sunt aceleaşi cu cele dezbătute în anul 1992. Experienţa „Revoluţiei Portocalii” a arătat modul în care Occidentul a ignorat multe dintre elementele specifice Ucrainei, concentrându-se pe rolul societăţii civile. „Această situaţie de acum este foarte periculoasă. Scenariul ideal ar fi acela în care Rusia şi UE ar putea conveni asupra unui protectorat informal care să garanteze păstrarea Ucrainei în cadrul graniţelor sale actuale, preluând o parte din responsabilităţile pe care instituţiile de stat par incapabile să le gestioneze”, a concluzionat analistul rus. 


În 2008, când Preşedintele George W. Bush a propus Ucrainei şi Georgiei un Plan de Acţiune pentru Aderarea la NATO, Preşedintele rus Vladimir Putin, într-un discurs susţinut cu prilejul summit-ului NATO-Rusia, a subliniat artificialitatea frontierelor Ucrainei şi a cerut statelor occidentale să nu agraveze situaţia, astfel încât să nu provoace un conflict intern. Uniunea Europeană a considerat atunci acest lucru ca pe o ameninţare. Conflictul actual evidenţiază faptul că nimeni nu şi-a dat seama de gravitatea stării de fapt şi de cât de uşor se poate dezmembra Ucraina.


Istoricii au făcut o paralelă cu războiul de la mijlocul secolului al XIX-lea. „Pentru că realităţile sunt identice - şi atunci în conflict erau Rusia şi puterile occidentale - la mijloc era o prăpastie între civilizaţii, clivajul cultural jucând un rol important în declanşarea unui război, la acel moment, între Anglia, Franţa, Regatul Sardiniei, Imperiul Otoman şi Rusia. Diferenţa este că atunci puterile occidentale erau îngrijorate de extinderea Rusiei prin conceptul ei de pan-slavism, iar acum Rusia este îngrijorată de extinderea Occidentului şi, în plus, la mijloc este prinsă o ţară a cărei probleme de identitate şi de viitor sunt în mare parte afectate de intrarea de trupe ruseşti pe teritoriul ei”
. 


IV. PRINCIPALELE  PARTIDE  POLITICE


Se poate afirma că pe scena politică din Ucraina nu există partide politice cu ideologii clar definite - liberalism, social-democraţie, conservatorism. Rolul principal al majorităţii formaţiunilor politice este acela de a servi intereselor liderilor lor proveniţi din domeniilor finanţelor şi industriei
.

- "Batkivshchyna" sau "Uniunea tuturor ucrainienilor" este partidul cu cea mai largă reprezentare în cadrul Radei Supreme de la Kiev. A fost constituit ca structură civică în anul 1995, la iniţiativa rectorului Universităţii Naţionale din Dnepropetrovsk, Vladimir Prisniakov, iar în anul 1999 a fost recunoscut ca partid
. Partidul are statut de observator în cadrul Partidului Popular European.

Reprezintă cea mai importantă grupare politică din cadrul Blocului Iuliei Timoşenko - coaliţie cu orientare de dreapta, pro-europeană, constituită în noiembrie 2001, după înlăturarea Iuliei Timoşenko din guvernul condus de Viktor Iuşcenko 
. La alegerile din martie 2002, în blocul Iuliei Timoşenko s-au aflat şi alte grupări cu orientare de dreapta: Partidul Republican Ucrainean "Sobor", Partidul Social-Democrat Ucrainean şi Partidul Republican Ucrainean.


Coaliţia a câştigat, gradual, electorat, cu precădere din zonele vestice ale ţării, dar a existat şi o parte însemnată din alegătorii din provinciile estice care au votat pentru Blocul Iuliei Timoşenko, obţinând, la alegerile anticipate organizate în anul 2007, nu mai puţin de 156 de mandate în Rada Supremă. Pentru a obţine majoritate în Legislativ, Blocul Iuliei Timoşenko a încheiat un protocol de colaborare cu formaţiunea "Autoapărarea populară - Ucraina noastră", condusă de Victor Iuşcenko
. 


În perioada 2007 - 2012, au avut loc mai multe schimbări în componenţa blocului, fiind primit în cadrul coaliţiei şi Blocul Lituanian, condus de Vladimir Litvin. În martie 2010, după votul de neîncredere dat guvernului condus de Iulia Timoşenko, coaliţia trece în opoziţie.

- Partidul Regiunilor este un partid politic de centru-dreapta, creat în martie 2001, care l-a susţinut pe fostul preşedinte Leonid Kucima. Electoratul majoritar se află plasat în estul ţării şi este în principal rusofon. Analiştii au remarcat importantele conexiuni cu reţelele de afaceri din estul ţării, în special din Doneţk. Până în anul 2010, partidul a fost condus de Viktor Ianukovici. El a fost înlocuit la conducerea partidului de Mikola Azarov, care a ocupat funcţia de Prim-ministru, până în februarie 2014. Fostul guvern al Ucrainei
 a desfăşurat un program de reforme important în vederea integrării Ucrainei în Uniunea Europeană şi NATO, întrerupt anul trecut. 


- Partidul Ucraina Noastră este o coaliţie de partide cu orientare de centru-dreapta, pro-occidentală, creată de în anul 2002 şi condusă de Viktor Iuşcenko. La alegerile legislative din anul 2002 a obţinut 24% din voturi, iar în anul 2004, liderul său a devenit Preşedinte al Republicii. În prezent, formaţiunea politică face parte din coaliţia aflată la guvernare, alături de Blocul Iulia Timoşenko şi Blocul Vladimir Litvin. 


- Blocul Vladimir Litvin este o coaliţie de partide politice formată de Vladimir Litvin, în anul 2008, în urma declanşării unei crize politice importante. Liderul coaliţiei este în prezent Preşedintele Parlamentului din Ucraina. 

- Partidul Comunist din Ucraina este continuatorul fostului Partid Comunist, creat în anul 1897. Partidul cu orientare tradiţional de stânga, pro-rus şi eurosceptic, s-a reformat profund din anul 1993 de când este condus de Petro Simonenko. 
- Partidul Socialist este un partid politic de centru-stânga, creat în anul 1991, aflat în prezent, în opoziţie. Partidul este condus de Oleksandr Moroz, fost preşedinte al Radei, din anul 1994. În ultimii ani partidul s-a reformat şi a devenit Partidul Socialist Progresist. Este membru al Internaţionalei Socialiste.

În timpul perioadei ce a urmat obţinerii independenţei de stat a Ucrainei, sistemul electoral a fost schimbat de mai multe ori. 

În anul 1991, Ucraina a adoptat iniţial sistemul electoral majoritar, pentru ca în anul 1997 să se treacă la un sistem electoral mixt. În anul 2006, a fost adoptat un sistem electoral proporţional, urmând ca prin legea electorală din 17 noiembrie 2011, modificată în 2012, să se revină la sistemul electoral mixt
. Aceste schimbări se explică prin caracteristicile sistemului politic al ţării, prin încercarea de a se asigura, în timp, atât reprezentarea tuturor grupurilor sociale cât şi limitarea numărului excesiv de partide şi coaliţii ale căror decizii provocau adesea numeroase crize politice
. 


Ultimele alegeri legislative s-au desfăşurat într-un context nou, fiind aplicată o nouă lege electorală, o nouă lege referitoare la Comisia Centrală Electorală, o nouă reglementare referitoare la Registrul de stat al alegătorilor, noi proceduri ale Codului penal şi alte reglementări noi ale Comisiei Electorale Centrale. 


Legea electorală adoptată în 17 noiembrie 2011, modificată în aprilie 2012 prin decizia Curţii Constituţionale, a reintrodus sistemul electoral mixt în care pentru 225 locuri se organizează scrutin majoritar, iar pentru celelalte 225 locuri se desfăşoară scrutin proporţional pe liste blocate. Pentru a intra în Parlament, partidele trebuie să obţină 5% din voturi. Au drept de vot alegătorii care lucrează în străinătate şi sunt înscrişi pe listele electorale ale misiunilor diplomatice ale Ucrainei din ţările lor de rezidenţă.

V. CONTEXTUL GEOPOLITIC 


Concepţia lui Zbigniew Brzezinski privind „finlandizarea” Ucrainei reprezintă  o modalitate de a detensiona situaţia politică şi necesară pentru a se ajunge la o înţelegere diplomatică, ce ar lăsa Ucraina intactă
. Analiştii remarcă asemănarea dintre concepţia lui Brzezinski şi apelul lui Serghei Lavrov pentru o Ucraină neutră şi federală. Indiferent de formulare, singura modalitate de a împiedica dezmembrarea Ucrainei şi menţinerea unităţii sale ca un stat-naţiune este aceea de a permite o mare autonomie, astfel încât regiunile din sud şi din est să poată avea legături politico-economice cu Rusia, în timp ce regiunile din nord şi vest ale ţării să dezvolte relaţii cu Europa. Posibilitatea implementării acestei soluţii este aproape nulă în acest moment, violenţa în creştere deziluzionând şi reducând cota de încredere şi simpatie dintre ucraineni şi ruşi.


Experţii consideră că ceea ce se observă acum nu este nici „finlandizarea” Ucrainei, concepţia lui Brzezinski şi nici federalismul liber pe care Lavrov l-a sugerat că fi fost acceptabil pentru Rusia. Astăzi se vede divizarea de facto a Ucrainei între regiunile cu populaţie majoritar ucraineană şi cele cu populaţie majoritar vorbitoare de limbă rusă
.


Rusia poate împinge Ucraina într-un război civil periculos şi distrugător. În plus poate încuraja şi susţine secesiunea Estului industrial, pe lângă cea realizată, deja, de Crimeea. Preşedintele rus poate să ignore faptul ca o astfel de agresiune ar garanta o ură permanentă a majorităţii ucrainenilor faţă de Rusia, indiferent de rezultatul unei eventual război civil instigat de Rusia. În acel moment ar deveni clar ca visul Uniunii Eurasiatice ar fi prezentat ca o construcţie bazată pe intimidare şi coerciţie, o perspectivă nu foarte atrăgătoare pentru fostele state sovietice.


Liderii occidentali trebuie sa joace un rol constructiv în a stopa o eventuală explozie a violenţei în regiune. Statele Unite ar trebui să transmită Rusiei că este gata să-şi folosească influenţa pentru a se asigura că o Ucraină independentă şi nedivizată teritorial ar urma faţă de Rusia, politici similare celor practicate de Finlanda: relaţii economice extinse atât cu Rusia, cât şi cu UE, fără participarea într-o alianţă militară percepută de Rusia ca fiind orientată împotriva sa, dar amplificând masiv conexiunile europene.


Conform opiniei lui Brzezinski, modelul finlandez este ideal pentru o acomodare strategică între Est şi Vest. Dar pentru ca o astfel de opţiune să fie credibilă pentru Preşedintele rus, Statele Unite trebuie să fie ferme în privinţa oricăror încercări de destabilizare sau de fragmentare a Ucrainei, fără a mai menţiona participarea Rusiei în amplificarea conflictelor interne, fiind necesară impunerea de măsuri costisitoare din punct de vedere economic pentru Rusia: sancţiuni financiare, revizuirea statutului Rusiei în WTO, Banca Mondială şi G-8. La fel de imperativă este necesitatea UE de a formula un ajutor financiar de urgenţă pentru Ucraina, ţara riscând să intre în incapacitate de plată. Marea Britanie ar putea juca în acest caz un rol decisiv din moment ce deţine pârghii speciale capabile să îi influenţeze pe oligarhii ruşi şi ucraineni care se află în Regat. Europenii şi britanicii ar putea fi mai dispuşi să sprijine un astfel de efort colectiv în cazul în care primii 10 oligarhi ucraineni ar fi convinşi să doneze fiecare câte 1 miliard de euro pentru reabilitarea financiară a ţării lor, de exemplu.


Între timp, Statele Unite, Europa şi Rusia ar trebui să preseze forţele democratice din Ucraina să adopte un discurs al unificării, al moderaţiei politice, nu al răzbunării.

Vladimir Putin nu face nimic surprinzător sau fără precedent, analiştii explicând aceste aspecte într-o serie de studii, cel mai sugestiv fiind “Doctrina Putin”
. Acesta a extins influenţa Rusiei în Eurasia, dar nu a încercat să exercite controlul pe teren, în regiunile în care populaţia este ostilă Rusiei. Cu alte cuvinte, nu poate fi credibil scenariul mass-media occidentale privind o invazie rusă în statele baltice sau Polonia. Aceste popoare şi-au exprimat un punct de vedere, că nu doresc să fie parte a Rusiei, iar în conformitate cu parametrii contemporani de proiectare a geopoliticii internaţionale, ar fi aproape imposibil pentru Rusia de a stabili un regim de securitate în aceste regiuni. În mod similar, ar fi aproape imposibil pentru Rusia de a stabili un regim de securitate în nord-vestul Ucrainei, unde populaţia nu are niciun fel de simpatie pentru Rusia. Dar sudul şi estul Ucrainei reprezintă o altă faţetă. În cazul în care ruşii pot folosi simpatia populară ca o pârghie pentru expansionismul geopolitic - situaţiile din Transnistria, Abhazia, Osetia de Sud sau Crimeea - Rusia va face acest lucru, consideră analiştii
.

În cazul puţin probabil în care Rusia taie livrările de gaze naturale către Europa de Vest, fiind mult mai probabil că va reduce aprovizionarea, va creşte preţurile sau va solicita plata în avans, aşa cum a făcut cu Ucraina - economia europeană va avea o problemă deosebită. Probabil că economia Uniunii Europene se va contracta pentru mai multe trimestre succesive, dacă nu pe mai mulţi ani consecutivi. Se impun eforturi de a trece la resurse regenerabile, importul de gaze naturale din Norvegia va creşte, şi, probabil, se vor găsi alte surse de combustibil. 
În mod cert, există teama de “durere economică“ - contracţie economică, recesiune, şomaj, deficite bugetare, tulburări sociale, chestiuni suficiente pentru descurajarea europenilor, şi mai ales a germanilor, de a avea o linie dură în ceea ce priveşte acţiunile Rusiei. Vladimir Putin a făcut deja acest calcul: ameninţarea implicită privind câţiva ani de disconfort maxim al economiilor europene, reprezintă o modalitate relativ ieftină pentru Rusia de a-şi extinde ţintele geostrategice.


Regiunea Caucazului


Din perspectiva relaţiilor internaţionale, Caucazul este un „complex subregional de securitate” pentru Europa, coagulat în jurul unei relaţii de „sumă zero” - Armenia şi Azerbaidjan -, la care se adaugă raporturi de cooperare şi competiţie conjuncturală între Armenia şi Georgia sau Azerbaidjan şi Georgia. Toate fiind state consumatoare de securitate, deseori acestea mizează pe marile puteri capabile să le ofere garanţii de securitate
.


Regiunea Caucazului de Sud este inclusă în ceea ce Zbigniew Brzezinski numea „Balcanii Eurasiei” formând o regiune caracterizată printr-un vacuum de putere al entităţilor politice hotărâte să se opună dominării unei entităţi externe, apelând la amestecul vecinilor mai puternici - situaţie în care s-au regăsit statele din Balcanii Europei de sud-est. 

sursa: https://www.google.ro/search?q=the+eurasian+balkans+map
O altă caracteristică a acestor state se referă la dificultăţile interne serioase, cu frontiere care sunt fie obiectul pretenţiilor vecinilor, fie zone de revolte etnice. Dat fiind faptul că frontierele acestor state au fost trasate în mod arbitrar de către cartografii sovietici în anii 1920-1930, în momentul stabilirii formale a respectivelor republici sovietice, în această regiune puţine sunt statele omogene din punct de vedere naţional, iar unele au fost implicate în conflicte teritoriale, etnice sau religioase.


„Totuşi, natura interacţiunilor între statele din Caucazul de Sud formează un veritabil puzzle al interdependenţei: Georgia este o piesă vitală pentru funcţionarea Armeniei (70-75% din tranzitul comercial al Armeniei acoperă teritoriul georgian, iar portul Poti este o verigă esenţială în asigurarea securităţii alimentare; în plus, accesul Armeniei la internet depinde tot de racordarea sa la teritoriul georgian); în acelaşi timp Georgia depinde de livrările de gaz din Azerbaidjan, în timp ce accesul azer pe piaţa europeană se face prin infrastructura care traversează teritoriul Georgiei. Totodată Georgia, încă din a doua jumătate a anilor ‘90, a dezvoltat profilul de stat la Marea Neagră dublând eforturile pentru a «evada» din Caucazul de Sud perceput ca o regiune cu un deficit de imagine, alăturându-se proiectului occidental în construcţie - «zona lărgită a Mării Negre» în timpul celor două valuri de extindere ale UE şi NATO. Însă războiul ruso-georgian din 2008 şi căderea proiectului legat de Marea Neagră de pe agenda americană au determinat schimbarea de optică a liderilor gruzini. Georgia încearcă să profite de pe urma Parteneriatului Estic pentru a se poziţiona ca un stat din Europa de Est. Mai mult decât atât, starea de conflict între Armenia şi Azerbaidjan transformă Georgia într-un stat pivot în Caucazul de Sud impunând un echilibru subtil”, se relevă în studiul citat.


Zona Caucazului, deşi se întinde pe o suprafaţă relativ mică, a fost de-a lungul istoriei una dintre cele mai disputate regiuni
. Poziţia ei geografică strategică şi totodată configuraţia predominant muntoasă au împiedicat formarea unor entităţi statale durabile şi a încurajat migraţia popoarelor din toate direcţiile geografice. Fie că este vorba de asirieni, romani, bizantini, perşi, greci, otomani sau ruşi, cu toţii au căutat să domine Caucazul şi să o transforme într-o regiune de graniţă. Chiar şi în perioadele în care pe aceste teritorii au funcţionat entităţi statale independente, acestea au fost mai mereu mici, slabe şi foarte influenţabile. Din multe puncte de vedere, regiunea caucaziană se aseamănă cu zona Europei de Est şi de Sud-Est, fiind un exemplu clasic de “zonă tampon” sau de “zonă de graniţă”. Situaţia actuală nu este modificată prea mult, zona Caucazului aflându-se în continuare la intersecţia sferelor de influenţă a trei puteri regionale, care, cu mici întreruperi, şi-au disputat supremaţia în aceasta zonă - Iran, Rusia şi Turcia.

Ţările din zona Caucazului prezintă aceleaşi trei caracteristici majore pe care le-au avut pe tot parcursul istoriei lor:


-  au dimensiuni reduse;


- nu posedă cantităţi mari sau o varietate mare de resurse naturale importante. Azerbaijanul dispune de rezerve substanţiale energetice, însă acestea provin în principal din Marea Caspică, fiind singurele resurse importante;


- sunt înconjurate de state mult mai mari şi mai puternice decât ele, fiind forţate să caute o soluţie externă care să le garanteze securitatea.


Armenia


În mod tradiţional, Armenia a fost pe poziţii conflictuale cu doi dintre vecinii săi: Turcia şi Azerbaidjan. Ostilitatea armenilor faţă de Turcia îşi are originile în istoria pe care cele două state o împart. Armenia a fost sub ocupaţie otomană până la sfârşitul primului Război Mondial, factor care, combinat cu atrocităţile comise de otomani în timpul conflictului a lăsat o amprentă deosebit de puternică în conştiinţa armeană, încât după aproape 100 de ani, relaţiile dintre cele două state nu s-au îmbunătăţit semnificativ. 


În repetate rânduri, Armenia a cerut public Turciei să recunoască crimele comise de otomani, să-şi ceară scuze în mod oficial şi să ofere compensaţii financiare, lucruri pe care Turcia a refuzat să le facă, susţinând că Armenia exagerează în mod deliberat amploarea evenimentelor. Este adevărat însă şi că influenţa rusească din Armenia contribuie la menţinerea acestei dispute pentru a împiedica orice apropiere între armeni şi turci.

Cu Azerbaidjanul, disputa este de altă natură - teritorială. Cele două state au purtat un război între 1988-1994 pentru regiunea Nagorno Karabakh, câștigat în cele din urmă de Armenia cu sprijin rusesc, fără însă ca aceasta să şi intre în posesia regiunii disputate. În urma acordului de încetare a focului, mediat de Rusia, Nagorno Karabakh a rămas, în mod oficial, teritoriu azer, fără însă să fie guvernat de autorităţile de la Baku, ci de un regim propriu care în momentul de faţă este recunoscut doar de Abkhazia, Osetia de Sud şi Transnistria, acestea însele fiind state cu o recunoaştere internaţională limitată. 


Ca şi consecinţă a stării de ostilitate dintre Armenia şi Azerbaidjan, din 1994 graniţele care despart cele două state au rămas închise, iar relaţiile diplomatice sunt îngheţate, cu toate că acordul de încetare a focului a fost respectat, în linii mari, de ambele părţi.

Pentru Rusia, Armenia are o valoare geopolitică imensă prin faptul că reprezintă un cap de pod dincolo de Munţii Caucaz, pe care îl foloseşte pentru a ţine în şah toate ţările din regiune. Pe de altă parte, Armenia nu are alte alternative decât să rămână pe orbita Rusiei. Chiar dacă aceste alternative ar exista, Rusia şi-a asigurat o dominaţie aproape completă asupra Armeniei, ceea ce ar împiedica-o să-şi schimbe orientarea geopolitică. Recent, ruşii au obţinut de la autorităţile armene aprobarea de a-şi staţiona cele peste 5.000 de trupe în baza de la Gyumri până în anul 2044. În plus, Rusia deţine deja cea mai mare parte a infrastructurii energetice armene, a căilor ferate şi a companiilor de telecomunicaţii. Nu în ultimul rând, Armenia este parte a Organizaţiei Tratatului de Securitate Colectivă (OTSC), a Forţei Colective de Reacţie Rapidă şi, începând cu septembrie 2013, este parte a Uniunii Vamale. Toate aceste structuri sunt conduse de Rusia. 


Armenia este astfel, alături de Belarus, Kârgâstan şi Kazakhstan, unul dintre statele satelit ale Rusiei. Ar fi poate de aşteptat ca Rusia să sprijine Armenia în reunificarea cu Nagorno Karabakh, însă din punct de vedere geopolitic o astfel de acţiune nu ar avea nicio logică, pentru că Rusia se foloseşte de tensiunile azero-armene, atât pentru a-şi justifica prezenţa militară în regiune, cât şi pentru a avea un mijloc de „şantaj diplomatic” la adresa Azerbaidjanului.


Azerbaidjan

Dintre cele trei state caucaziene, Azerbaidjanul este cel mai dezvoltat, beneficiind de cele mai multe resurse şi de o configuraţie geografică mai puţin muntoasă decât a Georgiei şi Armeniei. Dezavantajul geografic constă în faptul că ţara este complet înconjurată de potenţiale ameninţări, Cu toate acestea, azerii reuşesc să folosească rivalităţile dintre puterile regionale şi resursele sale energetice pentru a se proteja şi pentru a-şi crea spaţiu de manevră. Azerii exportă, de exemplu, gaze naturale în toate ţările din jur, cu excepţia Armeniei. Simultan cu această strategie, menţine şi o relaţie strânsă cu o forţă externă care să-i asigure securitatea, cu precădere împotriva Rusiei şi a Armeniei
.


De mulţi ani această forţă a fost Turcia, stat cu care are o relaţie specială şi cu care în anul 2010 a semnat Acordul de Parteneriat Strategic şi de Sprijin Reciproc. Prin acest tratat, în cazul puţin probabil al unei agresiuni asupra Azerbaidjanului, Turcia şi-a asumat obligaţia de a-i susţine pe azeri prin orice mijloc. Acest aranjament a fost făcut şi ca răspuns la alianţa armeano-rusă.


Pentru Turcia, Azerbaidjanul reprezintă una dintre modalităţile cu care poate crea presiune asupra Rusiei şi Armeniei, reprezentând, totodată, şi o foarte importantă sursă de energie. Aşadar, Turcia are atât motive economice, cât şi geopolitice de a susţine Azerbaidjanul.


Chiar şi în această situaţie, Rusia poate crea o serioasă presiune asupra azerilor, în primul rând, prin suportul pe care-l acordă Armeniei şi regiunii Nagorno-Karabakh, în al doilea rând, prin intermediul serviciilor de informaţii, dar şi prin faptul că Georgia este mult mai deschisă diplomaţiei ruseşti. Ori Georgia este coridorul vestic al Azerbaidjanului şi implicit statul de tranzit pentru gazele azere. Prin urmare, orice schimbare la nivel politic în Georgia (mai ales dacă este favorabilă Rusiei) poate afecta planurile energetice si geopolitice ale azerilor. Rusia nu urmăreşte să domine Azerbaidjanul, obiectiv care ar fi complet nerealist, dar face eforturi pentru a limita proiectele energetice azere care au scopul de a le oferi acestora mai mult spaţiu de manevră decât au deja. În acest context se poate menţiona şi eşecul proiectului Nabucco. De asemenea, Rusia încearcă să limiteze nivelul de cooperare pe care Azerbaidjanul îl are cu Turcia. Din aceste motive, oficialii azeri sunt obligaţi să aibă o atitudine relativ conciliatoare faţă de Rusia.


Din punct de vedere geografic, Iranul este cea mai avantajată putere regională atunci când vine vorba de Azerbaidjan. Paradoxal, este şi statul cu cea mai mică influenţă. Asta se datorează pe de o parte dominaţiei sovietice asupra Azerbaidjanului, care a distrus practic legăturile culturale dintre azeri şi perşi, pe de altă parte, se datorează şi faptului că Iranul a preferat în ultimii 15 ani să-şi dedice resursele în puncte cu o importanţă geopolitică mult mai mare decât Azerbaidjanul (cum ar fi Siria sau Irak, de exemplu) şi nu în ultimul rând, datorită faptului că pe teritoriul nord-vestic iranian se găseşte o considerabilă populaţie azeră.


De fapt, sunt mai mulţi azeri pe teritoriul Iranului decât sunt în Azerbaidjan, factor care poate fi folosit de regimul de la Baku pentru a crea instabilitate în Iran, aşa cum de altfel a mai făcut şi în trecut. În acest context, Iranul a evitat orice conflict serios cu Azerbaidjan şi s-a limitat doar la acţiuni de propagandă sau informaţionale. Azerii atrag însă tot mai mult atenţia iraniană asupra lor, datorită relaţiei economico-militare pe care au dezvoltat-o în ultimii ani cu Israel. În urma acestei apropieri, Azerbaidjanul a permis Israelului să menţină avioane de luptă în bazele din sudul ţării şi iranienii suspectează că serviciile de informaţii israeliene ar fi folosit teritoriul azer ca bază de pornire pentru unele acţiuni îndreptate împotriva lor.


Iranul mai trebuie însă să ţină cont şi de un alt factor extern, poate cel mai important dintre toate: Turcia. Situaţia geopolitică dintre Turcia şi Iran este destul de complicată, ceea ce impune oficialilor de la Teheran să dea dovadă de prudenţă în relaţia cu Azerbaidjanul.


Georgia


Situaţia Georgiei este un pic diferită faţă de cea a Armeniei şi a Azerbaidjanului. Deşi este tot un stat tampon între Turcia şi Rusia, Georgia nu a căutat să-şi asigure securitatea apelând la una dintre cele două, aşa cum au făcut Armenia sau Azerbaidjanul. A încercat în schimb să-şi asigure securitatea apelând la NATO şi la Uniunea Europeană, după modelul ţărilor est-europene, pe parcursul mai multor ani făcând eforturi deosebite pentru a obţine aderarea la NATO, dar şi pentru a-şi crea o forţă militară proprie, apelând pentru acest scop la Statele Unite ale Americii şi la Israel. Aceste eforturi au fost zădărnicite de războiul ruso-georgian din 2008, iar mai recent, de schimbările la nivel politic din ţară.


Importanţa Georgiei constă nu doar în poziţia ei geografică, ci şi în faptul că este statul de tranzit pentru gazul azer către Turcia, dar şi pentru că deţine porturi la Marea Neagră, strategice pentru zonă.


După aproximativ 9 ani în care sub cele două mandate ale lui Mihail Saakashvili, Georgia a avut relaţii foarte tensionate cu Rusia şi în care Vestul s-a bucurat de cea mai mare influenţă, situaţia pare să se fi schimbat în favoarea Rusiei. Oficial, relaţia dintre cele două state este în continuare tensionată, iar Georgia este în continuare dornică să adere la NATO şi la UE, însă prin preluarea funcţiei de preşedinte de către Giorgi Margvelasvili a fost favorizată o apropiere politico-economică faţă de Rusia în detrimentul relaţiei cu Vestul.


Însă pro-rusă sau nu, actuala conducere a Georgiei nu prea are de ales decât să aibă o atitudine conciliatoare faţă de Rusia. Până la urmă aspectele de ordin geopolitic nu pot fi ignorate şi istoria recentă a arătat deja că Vestul nu este dispus să intervină militar în favoarea Georgiei atunci când vine vorba de Rusia. Iar ruşii au o gamă foarte largă de mijloace prin care pot exercita presiuni: mijlocul informaţional, cel economic şi aşa cum a şi dovedit-o în anul 2008, cel militar. Aşadar, rămâne de văzut dacă prin apropierea faţă de Rusia, georgienii încearcă să copieze strategia Ucrainei de a pune Estul şi Vestul în balanţă sau dacă într-adevăr se va ajunge în situaţia în care să fie dominată de ruşi.


Este o realitate consolidată faptul că Uniunea Europeană manifestă un interes periferic faţă de zona Caucazului, în paralel cu intenţiile regionale ale Turciei, care are o ascendenţă importantă asupra Azerbaidjanul, unde influenţa turcă sunnită interacţionează cu cea iraniană şiită. Cooperarea cu această regiune stă sub semnul „hub-ului energetic” - rol asumat de Turcia ca parte a coridorului energetic est-vest. Acest plan se susţine pe doi piloni principali:


- oleoductul BTC (Baku-Tbilisi-Ceyhan) cu o lungime de aproape 1.800 de kilometri şi o capacitate de un milion de barili pe zi, operaţional din 2006, după un efort politic şi financiar americano-turc considerabil.


- gazoductul BTE (Baku-Tbilisi-Erzurum) cu o lungime de aproximativ 700 de kilometri, care transportă gaze naturale din Azerbaidjan către Turcia, prin Georgia, cu o capacitate actuală de 8 miliarde m3/an, programată a creşte la 20 miliarde m3 după investiţii suplimentare. Îndepărtarea de Uniunea Europeană a Turciei o face să fie percepută de către Georgia ca o putere regională ce nu mai proiectează interesele Occidentului în zonă. Dar Georgia este un stat mic poziţionat într-o regiune cu multe conflicte (Caucazul de Nord, Abhazia, Osetia de Sud şi Nagorno-Karabah), iar paleta de opţiuni devine în acest caz limitată la două variante: Rusia sau Occidentul.


Actualul regim politic de la Tbilisi este, în mare, rezultatul revoluţiei din 2003, prin îndelungi proteste paşnice ale contestatarilor din interior al regimului Şevardnandze (Nino Burjanadze, Mihail Saakaşvili şi Zviad Zvania) favorabili adoptării normelor democratice la nivel intern şi apropierii de Occident în domeniul politicii externe. Practic „revoluţia trandafirilor” a permis lansarea unei serii de reforme pentru a întări capabilităţile militare şi economice ale ţării. Eforturile noului guvern de a instaura autoritatea Georgiei asupra republicii autonome Ajaria, din sud-vestul ţării, a condus la o criză majoră la începutul anului 2004. Succesul obţinut cu Ajaria l-a încurajat pe preşedintele Saakaşvili să-şi intensifice eforturile de a alipi şi Osetia de Sud, însă aceste eforturi au fost fără rezultat. Aceste evenimente, coroborate cu acuzaţiile asupra Georgiei de implicare în cel de-al doilea război cecen, declanşat de Rusia în 2001, au condus la o deteriorare severă a relaţiilor cu acest stat, alimentate de asemenea de asistenţa deschisă a Rusiei către cele două republici secesioniste. În pofida relaţiilor dificile, în mai 2005, Georgia şi Rusia au încheiat o înţelegere bilaterală, prin care bazele militare ale Rusiei (din perioada sovietică) de la Batumi şi Akhalkalaki au fost retrase. Rusia şi-a îndeplinit obligaţiile, retrăgând până în decembrie 2007 (înainte de termen) toate efectivele şi echipamentul din aceste baze. 


În iulie 2008 au început ostilităţile dintre separatiştii osetini sprijiniţi de unităţile militare ruse şi forţele armate georgiene. Această situaţie a escaladat rapid într-un război între Georgia, pe de o parte, şi Rusia şi separatiştii din Osetia şi Abhazia, pe de altă parte. La 7 august 2008, forţele armate georgiene au început operaţiunile în Osetia de Sud, sprijiniţi de artilerie şi lansatoare de rachete, iar o zi mai târziu, formaţiuni ale armatei ruse au intrat în Osetia de Sud prin tunelul Roki. După câteva zile de lupte, trupele georgiene au fost respinse din Osetia de Sud. 


La presiunea comunităţii internaţionale (în special SUA şi Uniunea Europeană), preşedintele Medvedev a ordonat oprirea operaţiunilor militare în Georgia, iar la 12 august 2008, acesta s-a întâlnit cu preşedintele în exerciţiu al Franţei la acea vreme, Nicolas Sarkozy, şi au aprobat un plan de pace în şase puncte, semnat ulterior şi de liderii separatişti Eduard Kokoity (Osetia de Sud) şi Serghei Bagapsh (Abhazia). La 22 august 2008, Ministrul Apărării din Rusia a raportat că unităţile armate folosite pentru misiunea de instaurare a păcii şi-au încheiat misiunea şi s-au retras din teritoriul Georgiei. Până în prezent Rusia nu a semnalat intenţia de a încheia prezenţa militară din cele două regiuni disputate de Georgia. În fapt, în august 2008, Rusia a recunoscut independenţa Osetiei de Sud şi a Abhaziei, menţinând trupe staţionate în aceste ţări.


Conflictul din august 2008 a schimbat în mod radical perspectiva geostrategică pe 3 niveluri: zona Mării Negre, zona CSI, precum şi la nivel global. Acest conflict a reprezentat expresia noii Politici de Securitate şi Relaţii Externe ale Rusiei, iar în acest context Georgia şi-a recalibrat strategia militară adoptată de regimul Saakaşvili în 2010.

Federaţia Rusă


În anul 2013, Ministerul rus de externe a publicat un document important menit să indice priorităţile de politică externă ale ţării: „Concepţia politicii externe a Federaţiei Ruse”, documentul fiind elaborat în spiritul doctrinei eurasiatice unde Rusia, prin integrarea spaţiului ex-sovietic, ar deveni un vector de atracţie într-o „lume multipolară”, spaţiul CSI dispunând de un „potenţial ridicat de integrare în diverse domenii”.

Iniţiativa integrării spaţiului post-sovietic a apărut dintr-o perspectivă eurasiatică - Rusia nu poate reuşi de una singură să devină un vector al lumii multipolare. Experţii consideră că acest proiect este irealizabil, revenirea la o entitate asemănătoare URSS determinând statele din CSI să privească reticent orice imixtiune sau diminuare a propriei suveranităţi câştigate la începutul anilor ‘90. Belarusul şi Kazahstanul nu sunt pregătite să renunţe la propria independenţa în favoarea unui centru moştenitor al fostului spaţiu sovietic. Pe de altă parte, o Uniune Eurasiatică creată ca o confederaţie cu o contribuţie inegală din partea membrilor, dar cu drepturi egale pentru toţi, nu convine Rusiei a cărei economie, pondere demografică, putere politică şi militară este mult deasupra potenţialilor membri ai Uniunii. Un exemplu în acest sens îl reprezintă Belarusul, care deşi aflat într-un spaţiu economic comun cu Rusia, poate beneficia de granturi de circa 3 miliarde de dolari din partea Rusiei doar în baza respectării unor condiţii
. 

Printre sarcinile prioritare asumate de Ministerul rus de Externe se numără materializarea unei Uniuni Economice Eurasiatice care să devină un „hub” economic între Europa şi regiunea Asia-Pacific. În acest moment, proiectul eurasiatic pivotează mai mult spre Orientul îndepărtat - cea mai dinamică regiune pe dimensiunea economică.

 O altă problemă este reprezentată de uniunea politică care însoţeşte uniunea economică, aceasta fiind la momentul actual imposibilă. Astfel, nici Uniunea Economică Eurasiatică şi nici Uniunea Vamală (Rusia - Belarus - Kazahstan) nu sunt viabile. Din acelaşi motiv, crearea unei monede unice devine la fel de problematică. Experienţa relaţiei monetare Rusia - Belarus este emblematică. Moneda unică, cu un singur centru de emitere - Moscova - ar submina domeniul financiar al partenerilor unionali, şi, în consecinţă, independenţa economică şi politică a acestora. Ceea ce încercă liderii ruşi este transformarea treptată a rublei într-o monedă de rezervă regională. Primul pas pentru întărirea rublei ruseşti l-a constituit politica de „de-offshorizare a economiei ruse”, Preşedintele rus semnând un decret prin care funcţionarii sunt obligaţi să renunţe la conturile bancare străine.

Natura relaţiilor dintre Federaţia Rusă şi statele independente, care au apărut în urma dezintegrării URSS, se poate schimba. Desigur că, proximitatea geografică, iar în unele cazuri comuniunea etnică şi culturală, legăturile istorice stabilite în perioada Imperiului Ţarist şi Uniunii Sovietice, vor conferi acestor relaţii o dinamică aparte. Cu toate acestea, cei 22 de ani de existenţă separată, dintre Federaţia Rusă şi celelalte republici unionale, îşi pot spune cuvântul, în contextul în care s-au format deja generaţii care nu pot percepe Rusia ca pe un centru politic. Prin urmare, cele mai multe dintre ţările, care în prezent sunt percepute de Rusia ca fiind aflate în „străinătatea apropiată” se vor deplasa spre „străinătate”, aşa cum s-a întâmplat în cazul statelor baltice (Estonia, Letonia şi Lituania). În acest moment, „străinătatea apropiată” este divizată în regiuni cu dinamică diferită: Europa de Est (Balarus, Ucraina, Republica Moldova), Caucazul de Sud (Georgia, Armenia, Azerbaidjan) şi Asia Centrală (Kazahstan, Turkmenistan, Uzbekistan, Kârgâstan, Tadjikistan). Totodată, să nu uităm că printre statele din vecinătatea apropiată sunt state care nu au frontieră comună cu Federaţia Rusă (Republica Moldova, Turkmenistan, Uzbekistan, Kârgâstan), în timp ce unele state, deşi se învecinează cu Federaţia Rusă, nu fac parte din această zonă (Finlanda, Norvegia, Polonia, Mongolia, China, Coreea de Nord). 

Domeniul „soft power-ului” în cazul Rusiei reprezintă platforma cea mai convenabilă pentru punerea în aplicare a Concepţiei. O atenţie deosebită va fi acordată „sprijinirii compatrioţilor care locuiesc în statele membre CSI prin măsurile convenite de comun acord pentru protejarea educaţională, lingvistică şi socială, a drepturilor omului şi al muncii, precum şi altor drepturi şi libertăţi”. Printre direcţiile asumate în acest domeniu de liderii ruşi se numără: 

- creşterea până în 2020 a nivelului de prestigiu al universităţilor din Federaţia Rusă; 

- dezvoltarea mass-media de limba rusă (în special în zona cyberspace) ca instrument important de diseminare a noilor idei pe teritoriul fostei Uniuni Sovietice; 

- creşterea influenţei Bisericii Ortodoxe Ruse în spaţiul canonic; 

- dezvoltarea şi diseminarea unei ramuri a Islamului moderat, atractiv atât pentru cetăţenii ruşi de religie musulmană, cât şi pentru musulmanii din Asia Centrală şi Caucazul de Nord.

Rusia consideră că unicul sistem de securitate în spaţiul ex-sovietic îl constituie Organizaţia Tratatului de Securitate Colectivă (OTSC). Viitorul acestei organizaţii nu ţine de faptul dacă va include noi membri (ceea ce este puţin probabil), sau dacă va pierde, cazul Uzbekistanului, ci de capacitatea Rusiei de „a transforma OTSC într-o organizaţie internaţională capabilă de răspuns în faţa ameninţărilor şi provocărilor actuale, în condiţiile influenţei tot mai mari a diverşilor factori globali şi regionali în zonele OTSC şi cele adiacente”. 

În viitorul apropiat, acest spaţiu va include pe lângă Rusia, Kazahstan şi Belarus: „avanpostul” din Caucazul de Sud (Armenia) şi „prima linie” din Asia Centrală (Kârgâstan şi Tadjikistan). Abhazia şi Osetia de Sud fac parte dintr-o altă arhitectură, fiind deja integrate pe deplin în sistemul de securitate al Federaţiei Ruse. După retragerea Uzbekistanului din OTSC în anul 2012, s-a produs o delimitare mai exactă a spaţiului de securitate comun, determinând Rusia să construiască relaţii bazate pe principiul egalităţii pentru a-şi asigura securitatea în zona sa sensibilă din sud. Pentru aceasta, aliaţii Rusiei trebuie să fie pregătiţi să se încadreze în acţiuni multilaterale în domeniul securităţii, se menţionează în Concepţia politicii externe a Federaţiei Ruse. În următorii ani, misiunea de bază a OTSC va fi asigurarea securităţii în Asia Centrală în condiţiile retragerii trupelor NATO din Afganistan, escaladării tensiunilor cu Iranul, conflictului dintre şiiţi şi suniţi şi instabilităţii create în urma revoluţiilor islamice din 2011.

Analiştii consideră că proiectul integrării în Uniunea Economică Eurasiatică a Republicii Moldova ar putea avea succes doar în cazul „reorientării” eurasiatice a Ucrainei. R. Moldova îşi va menţine “vectorul pro-european“, iar statutul regimului de la Tiraspol nu face din Transnistria un partener de integrare independent pentru Rusia. Perpetuarea conflictului transnistrian menţine Transnistriei statutul de beneficiar al ajutorului financiar al Rusiei stabilit de către Duma rusă. Dacă acest conflict va fi soluţionat conform prevederilor din Concepţie: „Rusia va continua să joace un rol activ în soluţionarea politică şi diplomatică a conflictelor din CSI, în special, se va implica în găsirea unor soluţii pentru conflictul transnistrean în baza respectării suveranităţii, integrităţii teritoriale şi neutralităţii Republicii Moldova în atribuirea unui statut special Transnistriei”. Rusia speră să câştige credibilitate în faţa partenerilor europeni, consolidându-şi în acelaşi timp poziţia economică în Republica Moldova, chiar dacă liderii acestei ţări au în vedere doar integrarea în UE. În viziunea autorităţilor moldoveneşti, integrarea europeană şi beneficiile pe care le-ar oferi agenţilor economici şi cetăţenilor din stânga Nistrului, a devenit principala strategie de soluţionare a conflictului transnistrean. Acest plan este puţin realizabil dacă se are în vedere atitudinea intransigentă a noii echipe lui Evghenii Şevciuk faţă de ideea reintegrării. Păstrarea status quo-ului actual (sprijinul economico-militar din partea Federaţiei Ruse) îi asigură perpetuarea regimului, în schimb reintegrarea cu Republica Moldova, chiar şi în baza obţinerii unui statut special, reprezintă o ameninţare la adresa statutului său. Aspiraţiile din regiune vin mai mult în întâmpinarea Uniunii economice eurasiatice sau Uniunii Vamale, decât înspre UE. În plus, pentru regimul de la Tiraspol integrarea europeană nu este atât de vitală ca pentru liderii Moldovei
. 

Celelalte două republici secesioniste, Abhazia şi Osetia de Sud, au un statut cu totul aparte. Fiind recunoscute de către Rusia şi alte state şi regiuni partenere (Venezuela, Unitatea Teritorial Administrativă Găgăuzia, Krajna sârbească, Transnistria, Nagorno-Karabach etc.) aceste „republici” au fost integrate în spaţiul economic al Federaţiei Ruse, însă statutul lor internaţional va rămâne incert până când Rusia va ajunge la un acord definitiv cu Georgia. 

***

Analiştii apreciază că preluarea de către Rusia a Crimeei reprezintă un joc geopolitic de şah între Rusia şi Occident. Jocul a fost deschis în urma crizei din Siria şi continuă cu Ucraina, Rusia recuperând Crimeea după 60 de ani de separare, aceasta fiind prima anexare a teritoriului altei ţări din Europa după încheierea celui de-al doilea război mondial
. 


Controlul peninsulei este un element geostrategic esenţial pentru Rusia. Regiunea găzduieşte baza navală din Marea Neagră, pe care Rusia o poate folosi  în întreaga Mare Mediterană, dar în special în regiune, cea mai mare parte a coastei Mării Negre fiind deţinută de către aliaţii NATO. Un comandament operaţional a fost înfiinţat în Marea Mediterană, în iunie 2013, pentru protejarea intereselor naţionale ale Rusiei
. Capacitatea de luptă a trupelor aeropurtate a fost consolidată prin includerea a trei brigăzi de asalt aerian ale forţelor terestre, ceea ce va permite Rusiei să răspundă mai eficient la apariţia oricăror ameninţări de securitate de-a lungul graniţelor sale. O acţiune importantă a fost reprezentată de crearea unei reţele de baze militare în regiunea arctică, care va fi finalizată anul acesta. Planurile vizează implementarea unei unităţi de apărare aeropurtată în arhipelagul Novaia Zemlia şi crearea de brigăzi de reacţie rapidă în alertă de luptă permanentă de-a lungul Mării Nordului. Astfel, Rusia aduce un sprijin important în ceea ce priveşte extinderea platoului său continental, asigurarea securităţii noilor depozite de petrol şi gaze naturale de pe fundul Oceanului Arctic, precum şi a  coridorului de transport între Oceanul Pacific şi Oceanul Atlantic.


Prin încorporarea Crimeei în Federaţia Rusă, Vladimir Putin şi-a asigurat statutul de putere eurasiatică al Rusiei. În al doilea rând, arătând o determinare fără compromisuri, Preşedintele rus a transmis un mesaj important, atât Vestului, cât şi fostelor republici sovietice care doresc să adere la NATO: Rusia are o serie de imperative geopolitice pe care şi le afirmă şi le apără cu orice mijloace pe care le consideră necesare. 


Rusia a prezentat ideea că orice intruziune în apropierea ţării a străinătăţii reprezintă o ameninţare strategică pentru aceasta. De acum înainte, europenii ar trebui să se gândească mult mai mult şi să fie conştienţi de vulnerabilităţile lor, atunci când se ocupă de Rusia. La rândul său, SUA trebuie să înţeleagă că Rusia a învăţat să folosească democraţia şi are responsabilitatea de a se proteja, preşedintele rus fiind un lider care prosperă în confruntare, foarte popular la el acasă, având susţinerea prietenilor, în special din Asia.


În al treilea rând, pe plan intern, „recucerirea” Crimeei, în ciuda opoziţiei Vestului, a sporit mândria şi naţionalismul rus. Ca urmare, ruşii pot rezista sancţiunilor şi represaliilor diplomatice. De fapt, guvernele SUA şi ale statelor membre ale UE nu ar putea găsi şi susţine împreună un plan convingător de acţiune,  în special din cauza dependenţei energetice a europenilor faţă de Rusia. 


Federaţia Rusă este o ţară mare, cu resurse extinse şi parteneri comerciali diversificaţi, în ţările-cheie ale UE, industria făcând, deja, un lobby vehement împotriva impunerii de sancţiuni Rusiei. În ceea ce priveşte sancţiunile politico- diplomatice, ele sunt în general ineficiente, aici incluzând şi excluderea din G8.


Cu toate acestea, alipirea Crimeei are un preţ, atât din punct de vedere economic, cât şi diplomatic. Guvernul rus a recunoscut că economia din Crimeea nu arată mai bine decât cea din Palestina, de exemplu, aducerea regiunii la un standard acceptabil necesitând investiţii financiare şi de infrastructură masive, estimate la 20-25 miliarde de euro. În plus, Rusia nu va fi invitată, prea curând, să adere la Organizaţia pentru Cooperare şi Dezvoltare Economică, iar investitorii străini vor fi mai reticenţi în a investi capital în companiile ruseşti. 


Mai important, relaţiile Rusiei cu Occidentul au intrat într-o nouă etapă marcată de neîncredere reciprocă şi tensiuni. În avantajul Rusiei, perioada Războiului Rece este puţin probabil să se întoarcă. Politica şi economia secolului XXI este una caracterizată de „policentricitate şi tirania de interdependenţă”. Crearea unei noi lumi bipolare este nerealistă. Timpul va spune dacă alipirea Crimeei a fost un succes sau o mişcare contraproductivă pentru Rusia, vestul având obligaţia de a construi o Ucraină prosperă.

REPUBLICA MOLDOVA

După Ucraina, Republica Moldova este cea mai vulnerabilă ţară în imediata vecinătate cu Rusia. Regiunea transnistreană se află la marginea de vest a teritoriului non-rusesc, care potrivit preşedintelui rus, Vladimir Putin, a fost cândva parte a Imperiului Rus. Odesa şi alte regiuni din estul Ucrainei sunt, de asemenea, parte a acestui teritoriu, numit de Putin „Novorosia”, apreciază analiştii americani ai cotidianului „Washington Post”
.


„Sub pretextul că apără interesele ruşilor oriunde aceştia s-ar afla, Vladimir Putin construieşte punţi între Republica Moldova, Kazahstan şi ţările baltice. De la anexarea Crimeii şi colectarea semnăturilor din regiunea separatistă de peste Nistru, la eliberarea paşapoartelor ruseşti în ţările baltice, Vladimir Putin şi-a concentrat atenţia asupra ţărilor vecine, unde locuiesc vorbitori de limbă rusă. Există un mare motiv de îngrijorare pentru Republica Moldova. Chiar dacă nu este o intervenţie directă, este o oportunitate de a slăbi guvernul şi de a spune că dacă relaţiile cu Rusia se înrăutăţesc, Moldova poate avea probleme”, a declarat un înalt oficial al Administraţiei americane.


Istoricul şi politicianul moldovean Octavian Ţicu apreciază că ne aflăm în faţa unui scenariu similar cu cel petrecut în urmă cu 22 de ani şi finalizat cu separarea regiunii transnistrene. „Este al doilea caz pentru politica Rusiei în care sunt angrenaţi şi instrumentalizaţi etnicii ruşi în realizarea acestei strategii de politică externă şi, la fel ca în cazul transnistrean, ambele situaţii explică de ce Rusia nu a putut accepta o asemenea situaţie desfăşurată atunci în Republica Moldova şi acum în Ucraina: pentru că pe de o parte afecta integritatea a ceea ce Rusia consideră a fi «lumea rusă», iar ambele regiuni ar constitui elemente ale nucleului rus legate economic, cultural şi istoric de acest nucleu, pentru că nu poate accepta crearea unui eventual cordon sanitar o veşnică obsesie a ruşilor în condiţiile acestui sindrom al «cetăţii asediate» pe care l-au cultivat de secole”. Rusia nu-şi poate pierde statutul convenţional de „supraputere a lumii”, având multe alte instrumente. „S-a afirmat foarte mult, de la Felix Dzerjinski încoace, că Ucraina este indispensabilă pentru statutul de mare putere a Rusiei. Este importantă pentru că multe din elementele constitutive ale supremaţiei ruse sunt legate de Ucraina care este un fel de poartă de intrare spre occident.

Dar aici eu cred că este mai degrabă vorba despre două elemente importante care au jucat un rol esenţial şi în faptul că URSS şi-a conturat această zonă de influenţă în Europa de Est după al doilea război mondial şi a dorit crearea unui cordon, sau a unei zone de tranziţie în raport cu Occidentul care să ţină intact acest nucleu de influenţele occidentale, şi pe de altă parte să proiecteze o influenţă în raport cu acestea, o eventuală capacitate de destabilizare în această regiune, benefică pentru menţinerea sa la statutul de supraputere internaţională”.


În ciuda reacţiilor ONU, NATO, UE sau ale SUA, acestea nu au îngrijorat prea mult Rusia, pentru că la nivelul deciziilor politice stau raţionamente deja calculate, apreciază istoricul moldovean. Inclusiv presiunile economice, militare sau izolarea internaţională. „La cât de importantă este Crimeea şi raţionamentele menţinerii prezenţei ruse în zonă, aceste argumente nu pot conta. Nici embargoul la exportul de carburanţi sau îngheţarea activelor Rusiei în Europa şi SUA. Mai degrabă, aceste acţiuni ar afecta Occidentul în totalitate şi ar continua această criză. Rusia este o ţară imensă, care are multe capacităţi şi posibilităţi de a supravieţui economic şi militar. Plus că dependenţa excesivă a Occidentului de petrolul şi gazele Rusiei va duce la găsirea unei modalităţi de a evita aceste complicaţii”, a afirmat acesta. 


Istoria ne aduce exemple în acest sens, consideră istoricul moldovean. „Este mai degrabă o situaţie identică cu cea petrecută la începutul celui de-al doilea război mondial, respectiv dezmembrarea Cehoslovaciei, care a urmat acelaşi model pe care Rusia îl adoptă acum în Ucraina. Hitler a instrumentalizat Regiunea Sudetă în 1939 pentru a intra în Cehoslovacia, cu acordul Occidentului care a închis ochii
. Reacţia de acum este diferită, dar trebuie văzut în ce măsură Marea Britanie şi SUA îşi vor onora angajamentul din memorandumul din februarie 1994, prin care au garantat integritatea teritorială a Ucrainei. Punerea lui în aplicare ar însemna un angajament militar al Marii Britanii şi al SUA de partea Ucrainei împotriva Rusiei. Într-un mod similar a fost posibilă angajarea Franţei şi Marii Britanii atunci când Germania a atacat Polonia. A fost un angajament internaţional, pe care marile puteri şi l-au asumat atunci. (…) Este o chestiune de principiu pe de o parte, dar şi de obligaţii externe, dincolo de multe alte lucruri care ar determina o reacţie a comunităţii internaţionale, inclusiv a ONU care are şi instrumente de creare a unei coaliţii aşa cum s-a realizat şi în cazul Kuweit-ului: atunci când s-a încălcat suveranitatea acestui stat, s-a creat o armată multinaţională, în jur de 500 de mii de soldaţi, majoritatea americani, dar acolo interesele americanilor erau altele. Este greu de stabilit în ce măsură sunt gata statele occidentale să-şi asume acum un conflict direct cu Rusia”.


„Ce trebuie să înţelegem noi din această lecţie este că Republica Moldova se află în faţa a două scenarii extrem de complicate: primul e eventualitatea dezmembrării Ucrainei, care ar însemna pentru Moldova că ne aflăm în faţa unui pericol absolut nepregătiţi, pentru că din cei 22 de ani de independenţă, cu regret, nu au învăţat nimic cei din clasa politică în privinţa organizării şi structurării militare şi a principiilor de securitate; iar în al doilea rând această posibilitate pentru noi ar putea fi pasibilă cu implicarea României, pentru că eventualitatea punerii  Republicii Moldova în situaţia de a fi înglobată în sfera de influenţă rusă ar duce la implicarea României în necesitatea apărării etnicilor români şi a cetăţenilor care ar duce, aici este cazul, la activarea articolului 5 din carta NATO, care ar implica România şi, eventual, NATO într-un conflict cu Rusia din cauza Republicii Moldova”, a concluzionat istoricul Ţicu.

UCRAINA


După 1990, economia Rusiei s-a contractat cu 40%, iar economia Ucrainei a scăzut cu circa 60 de procente. În perioada sovietică, Ucraina a fost cea mai avansată republică din URSS, din punct de vedere economic şi tehnologic, datele statistice evidenţiind că, astăzi, ca stat suveran, Ucraina este una dintre cele mai sărace ţări din Europa
. 


UE şi SUA au început să concureze cu Rusia pentru deţinerea influenţei asupra Ucrainei imediat după destrămarea Uniunii Sovietice, dar acţiunile lor nu au avut o viziune strategică şi nu au fost susţinute de resurse economice.


Nu cu mult timp în urmă, Ucraina era al treilea cel mai mare beneficiar de sprijin financiar din SUA, după Israel şi Egipt, iar UE a implementat numeroase programe de asistenţă pentru reforma Ucrainei. Dar amploarea acestui sprijin a fost departe de a satisface nevoile Ucrainei, criza din 2008 având un efect devastator asupra economiei sale. Acordul de 16,4 miliarde dolari, semnat cu FMI în noiembrie 2008, precum şi cel de 15,1 miliarde dolari din august 2010, au condus doar la încetinirea scufundării economice a ţării.


Invitaţia lansată de Uniunea Europeană liderilor de la Kiev, în noiembrie 2013, pentru semnarea acordului de asociere nu s-a suprapus cu îmbunătăţirea situaţiei economice din Ucraina, UE având propria criză financiară şi economică căreia trebuia să-i facă faţă. Ucraina a aşteptat de la Bruxelles o versiune modernă a planului Marshall, dar a fost invitată să adere la un model eurocentrist, având un statut de ţară periferică. 


Prin contrast, liderii ruşi au afirmat că Ucraina nu merită să devină o ţară europeană de mâna a doua, oferind Ucrainei o cale de dezvoltare pe termen scurt, Uniunea Eurasiatică. Pachetul de ajutor pe care Rusia l-a oferit Ucrainei în decembrie 2013 (un împrumut de 15 miliarde dolari, o reducere de preţ considerabil pentru gazul rusesc, precum şi dezvoltarea de proiecte tehnologice comune) a oferit o nouă direcţie de acţiune Ucrainei.


Analiştii au dubii privind faptul că modelul propus de Rusia va rămâne durabil pe termen lung, experţii şi analiştii fiind conştienţi de faptul că funcţionarea eficientă a unui stat modern depinde de instituţii, de respectarea drepturilor de proprietate şi de o piaţă economică puternică. Protecţia drepturilor de proprietate în Rusia este slabă, instituţiile de calitate nu au fost create, iar autorităţile ţării nu fac nimic pentru a le crea. Nu în ultimul rând, economia Rusiei beneficiază, încă, de un important  „micromanagement” din partea liderilor de la Kremlin şi nu de reforme care ar putea asigura funcţionarea instituţiilor economice ale unui stat modern.

Poziţia Guvernului Ucrainei, anunţată de primul ministru al acestei ţări, Arseni Iaţeniuk, la 12 mai a.c., priveşte crearea unui format de negociere excepţional format din 4 părţi: Ucraina, Uniunea Europeană, Statele Unite ale Americii şi Federaţia Rusă
. 


„Noi înţelegem limba rusă foarte bine, de aceea nu credem cuvintele. Declaraţiile difuzate de către Federaţia Rusă contrazic complet acţiunile lor. Rusia  trebuie să oprească sprijinirea teroriştilor, înarmarea şi finanţarea acestora, eliberarea clădirilor. Până atunci nu va fi pace în Ucraina”, a subliniat primul-ministru, cu prilejul întâlnirii cu preşedintele Consiliului European, Herman Van Rompuy.


Arseni Iaţeniuk a subliniat că orice încercare de a deturna alegerile prezidenţiale programate pentru 25 mai trebuie să înceteze, în ciuda faptului că este dificil de gestionat situaţia în anumite regiuni, cum ar fi Donetk şi Luhansk.


Primul-ministru a subliniat că, pe parcursul mai multor luni, Cabinetul de Miniştri a fost angajat într-un dialog la nivel naţional, căutând soluţii de îmbunătăţire a vieţii cetăţenilor şi răspunzând, totodată, la toate întrebările celor din regiunile estice ale Ucrainei, care vizează limba, Constituţia ţării, integritatea teritorială şi istoria. Acţiuni de acest gen au avut loc la Odesa, Donetk, Luhansk, Harkiv, Dnipropetrovsk şi Mîkolaiv, în prezent fiind lansată o iniţiativă amplă de dialog la nivel naţional, care să încurajeze participarea regiunilor estice, centrale şi  vestice ale ţării.


Opinia Guvernului este aceea că dialogul trebuie să aibă la bază aspecte precum modificarea Constituţiei, descentralizarea puterii şi predarea atribuţiilor exercitate de autorităţile centrale către comunităţile locale, declanşarea luptei împotriva corupţiei în organele centrale şi locale, precum şi problemele de dezvoltare economică, situaţia actuală fiind extrem de dificilă. 


„Cheia pentru a stabilizarea situaţiei din estul Ucrainei nu este la Kiev, ci la Moscova. De îndată ce Rusia opreşte sprijinul acordat separatiştilor şi teroriştilor, situaţia va fi mult mai bună decât este”, a precizat primul-ministru al Ucrainei Arseni Iaţeniuk, după o întâlnire cu Ministrul Federal al Afacerilor Externe al Germaniei, Frank Walter Steinmeier la 13 mai a.c
.


Secretarul de stat adjunct american, Victoria Nuland, preciza că „Ucraina este doar o scuză convenabilă pentru un eşec geopolitic mai larg, care nu are nimic de-a face cu schisma sa internă”. Aceasta are în vedere o eventuală alianţă geopolitică între Germania şi Franţa, pe de o parte şi Rusia, de cealaltă parte, făcând trimitere la eşecul SUA în faţa Consiliului de Securitate al ONU, în 2003, când Franţa şi Germania au respins cererea de invazie americană în Irak
.

Criza din Ucraina se răsfrânge puternic asupra Georgiei, Armeniei, Azerbaidjanului şi în special, asupra Republicii Moldova, „victima unor presiuni economice din partea Rusiei, dar şi a propagandei intense promovată de acest stat împotriva integrării europene şi pentru reanimarea mişcării separatiste din Transnistria şi Găgăuzia”, a concluzionat Victoria Nuland, în cadrul unui discurs rostit în cadrul Comisiei de politică externă a Parlamentului SUA.

Preşedintele Federaţiei Ruse, Vladimir Putin, ameninţă să întoarcă Europa în iadul din secolul XX, prin ultimele lui acţiuni în Ucraina, care au izbucnit din cauza solicitărilor mai multor state să-şi modifice hotarele, aparent pentru a proteja interesele minorităţilor ruse, a comentat ministrul polonez de externe, Radoslav Sikorski. „O ţară mult mai puternică ocupă o parte dintr-o altă ţară mai slabă, iar ulterior finanţează mai multe activităţi subversive, motivând acest fapt prin probleme etnice, care nu există”, a spus acesta. 


Ministrul polonez a apreciat că în Crimeea şi în vestul Ucrainei niciodată nu au existat niciun fel de conflicte etnice, iar oamenii au putut să discute paşnic în limba rusă şi să privească posturile ruse de televiziune. „Noi cunoaştem foarte bine istoria. Este ca şi cum ai privi o operă, pe care o cunoaştem pe dinafară. Acest lucru este absolut inacceptabil, deoarece în Europa nu există nicio ţară, pe al cărei teritoriul să nu locuiască minorităţi naţionale. Dacă vom începe să modificăm hotarele, motivând că dorim să le protejăm, atunci ne vom întoarce în iadul secolului XX”, a concluzionat ministrul polonez
. 


Principala provocare aflată în faţa liderilor Ucrainei este securitatea. „Noi trebuie să menţinem pacea şi stabilitatea în Ucraina. Cerem Rusiei să condamne aşa-numitele proteste ale populaţiei rusofone, care sunt mai degrabă acţiuni teroriste, şi nu vom precupeţi niciun efort pentru a stabiliza situaţia din ţară. Rusia nu va reuşi să facă din Ucraina statul care nu există”, a declarat Primul ministru.


Pe de altă parte, ministrul fără portofoliu, Ostap Semerak, analizează trei direcţii de acţiune pentru rezolvarea problemei separatismului. Prima direcţie vizează răspunsul militar împotriva acţiunilor teroriste. A doua direcţie are în vedere activitatea diplomatică. Nu în ultimul rând, Guvernul Ucrainei trebuie să demonstreze Rusiei şi populaţiei rusofone din ţară că Ucraina poate fi o ţară de succes. Ostap Semerak a afirmat că unul din motivele pentru care Rusia încearcă destabilizarea Ucrainei deoarece standardul de viaţă din Ucraina este mai înalt decât cel din Rusia. Pe de altă parte, acesta a făcut un apel către toţi diplomaţii ucraieneni pe a acţiona rapid şi pe aceeaşi voce pentru a rezolvarea situaţiei din ţară.

Adjunctul Procurorului general al Ucrainei, Mikola Holomşa, a declarat că autoproclamatele republici populare separatiste Doneţk şi Luhansk sunt considerate de Procuratura Generală drept organizaţii teroriste. Potrivit oficialului ucrainean, materialele pe care le deţine Procuratura Generală arată că există dovezi care confirmă existenţa unor finanţări a militanţilor înarmaţi ai acestor două republici separatiste.


Aşa-numitul Consiliu Suprem al autoproclamatei Republici Populare Doneţk şi-a adoptat constituţia, care defineşte forma de guvernământ în regiunea Doneţk drept republică parlamentară cu două limbi oficiale - rusa şi ucraineana. În document se arată că “parlamentul este organul suprem şi unicul legislativ al puterii de stat în Republica Populară Doneţk, care numeşte premierul şi decide demiterea sa, în caz de necesitate”. De asemenea, acest organ “formează Consiliului de Miniştri şi decide, în caz de nevoie, demisia Consiliului, cu excepţia unor hotărâri în acest sens în cazul miniştrilor apărării şi de interne şi şefului Serviciului de Securitate”.


În plus, constituţia prevede posibilitatea aderării republicii la alte state federale: “în caz de aderare a republicii la un alt stat federal, Republica Populară Doneţk devine subiect cu drepturi egale al acelui stat federal” - se menţionează în articolul 55 din Legea fundamentală a republicii.


Situaţia drepturilor omului a înregistrat o deteriorare alarmată în estul Ucrainei, se arată într-un raport ONU dat publicităţii la 16 mai a.c. la Kiev. În raport sunt enumerate numeroase exemple specifice de crime, tortură, bătăi, răpiri, acţiuni ţintite de intimidare şi câteva cazuri de hărţuire sexuală, cea mai mare parte comise de către grupări antiguvernamentale bine organizate şi bine înarmate. În document sunt denunţate hărţuiri şi persecuţii vizând tătarii din Crimeea, o minoritate musulmană din peninsula anexată de către Rusia în luna martie
.

***


În opinia analiştilor de la „Deutsche Welle”, cetăţenii din Ucraina şi din Republica Moldova par a fi marea necunoscută a situaţiei create. „Îşi vor apăra ei, cu arma în mână, dreptul de a-şi determina viitorul, ori vor admite obedienţi ca destinul să li se stabilească iar în altă parte, ca peste capul lor să se facă odată în plus politică precum în veacurile trecute?”
 


„Vestul pare să-i fi abandonat. (…) Responsabilii occidentali uită de München ‘38, de Ialta ‘45, de Budapesta ‘56, de criza cubaneză a rachetelor, de Praga ‘68, de episodul invaziei în Afganistan, ca şi de restul mostrelor de colonialism rusesc, sovietic sau postsovietic”. 


Întrucât liderii occidentali au exclus orice opţiune militară pentru stoparea expansiunii ruseşti în spaţiul ex-sovietic, dezintegrarea Ucrainei este doar o chestiune de timp, consideră analiştii germani.


Pe de o parte, SUA şi Germania au stabilit agenda măsurilor care vor urma anexării unor noi porţiuni de teritoriu ucrainean, sugerând astfel că nu se aşteaptă la încheierea acţiunilor de acest tip, liderii celor două state avertizând că se va proceda la adoptarea de sancţiuni economice reale. Pe de altă parte, istoria a demonstrat că şefii de stat ale unor ţări cu suficiente resurse naturale nu se sperie de sancţiuni economice occidentale, oricât de eficiente se prevede că ar putea fi ele, pe termen lung. 


„Ceea ce va conta în viitor, când entuziasmul ultranaţionalist al proruşilor se va fi domolit, va fi faptul că vor descoperi că se află, din nou, unde au mai fost. Într-o închisoare a popoarelor, în care nici ruşii nu sunt scutiţi de un nou Gulag, nici elitele de riscul de a intra în puşcărie ori de a fi expediate în Siberia. Deposedaţi de dreptul de a opta pentru propriul lor viitor, oamenii din extinsa federaţie rusă vor pleca, iar aceste teritorii se vor goli încetul cu încetul nu doar de capitaluri. 


În timp ce Rusia şi zonele căzute pradă impredictibilităţilor şi ciocnirilor de interese ale mafiilor locale şi ale celei moscovite vor decădea economic văzând cu ochii, Occidentul va achita nota de plată a emigrărilor în masă. O va face aşa cum o plăteşte acum şi pe cea apărută din incapacitatea sa de a pune capăt violenţelor din Siria, care produce de ani de zile, cu ajutorul Rusiei, milioane de refugiaţi”, au concluzionat analiştii germani.


Foaia de parcurs prezentată de către Organizaţia pentru Securitate şi Cooperare în Europa pentru detensionarea crizei ucrainene este „şansa de a evita un conflict deschis în Ucraina”, a precizat şeful misiunii Uniunii Europene în Rusia, Vigaudas Usackas
. „Dacă nu vom obţine înainte de alegerile prezidenţiale din 25 mai o schimbare în evoluţia situaţiei din ultimele luni, riscăm să suferim consecinţe negative pentru foarte mult timp”, a declarat oficialul european.


Documentul propus de preşedintele OSCE, elveţianul Didier Burkhalter, cuprinde o serie de aspecte ce vizează o amplă consultare naţională în problema descentralizării, iniţierea unui dialog la nivel naţional şi organizarea unor mese rotunde în diferite regiuni ale Ucrainei. Aceasta, în condiţiile în care din luna martie, marile oraşe din estul şi sudul Ucrainei, între care Doneţk, Slaviansk, Kramatorsk, Harkov şi Lugansk, se confruntă cu o mobilizare fără precedent a susţinătorilor federalizării ţării, care contestă noile autorităţi de la Kiev, venite la putere în februarie 2014. De asemenea, armata ucraineană desfăşoară de la mijlocul lunii aprilie o operaţiune specială împotriva miliţiilor proruse, implicând elicoptere şi blindate, care au condus la înregistrarea de victime de ambele părţi.


Vigaudas Usackas şi-a exprimat speranţa că apropiatele alegeri prezidenţiale vor constitui un pas-cheie pentru ca lucrurile să avanseze şi vor pune baza pentru transpunerea în practică a mai multor propuneri, inclusiv al părţii ruse, precum dialogul naţional, reforma constituţională, statutul limbii ruse sau drepturile minorităţilor. Acesta consideră că referendum-urile din sud-estul Ucrainei, desfăşurate sub ameninţarea armelor, nu pot fi recunoscute de către comunitatea internaţională, având în vedere că regiunile Lugansk şi Doneţk şi-au proclamat suveranitatea şi au început să-şi creeze instituţii statale şi forţe armate proprii.


Liderii separatişti din estul Ucrainei, calificaţi drept "terorişti" de către autorităţile de la Kiev, nu au fost invitaţi să participe la vreo formă de dialog, în pofida unor apeluri repetate ale Rusiei în acest sens. Puterea de la Kiev, însă, susţine că nu intenţionează să discute cu liderii autoproclamatelor republici separatiste Doneţk şi Luhansk, care solicită încetarea operaţiunii antiteroriste, cerinţă asupra căreia mai insistă Partidul Regiunilor şi unii candidaţi la preşedinţie.


„Ucraina se prăbuşeşte, iar statul care s-a înfiinţat în anul 1991 nu va mai exista şi nu e vorba aici numai de pierderea de facto a Crimeei”, apreciază Valentin Naumescu într-un studiu publicat pe portalul etransmedia.ro. „Ucraina va fi refondată printr-un alt tip de aranjament constituţional şi strategic, posibil printr-o divizare negociată între Occident şi Rusia” 
. 


„Liderii de la Kiev nu mai pot opri acest proces, Ucraina neavând resursele, atractivitatea simbolică, susţinere occidentală suficientă şi, în ultimă instanţă, nici mijloacele concrete (militare sau de altă natură) de a se opune dezintegrării statale accelerate. În principiu, ei nu mai au nici interesul să se opună imploziei statale, în momentul în care vor realiza că trebuie să plătească în continuare salarii şi pensii în oraşele din est, fără să primească la bugetul central nicio contribuţie din regiunile secesioniste. Nu va mai fi rentabil să finanţeze, practic, o regiune care i-a scăpat de sub control şi care nu-i mai aduce nimic, fiind evident că administraţiile locale pro-ruse din bazinul Donbas nu vor mai trimite la Kiev taxele şi impozitele, nu vor mai atrage investiţii occidentale, nu vor mai aplica legislaţia ucraineană, iar pe economia din acele regiuni nu se va mai putea conta în beneficiul întregii ţări”.


Întrebarea care se pune în legătură cu sfârşitul Ucrainei în forma sa actuală  este cum se va produce despărţirea estului de vest? Războiul civil este scenariul cel mai rău (a se vedea exemplele din Bosnia, Kosovo sau Siria), scenariu care trebuie evitat. „Campania lui Vladimir Putin de incendiere a Estului Europei şi de a face regiunea nefrecventabilă pentru occidentali ar putea avea, la final, alte consecinţe, care vor decurge din partajări teritoriale, negocieri politice complicate şi compromis”. De exemplu, Rusia îşi securizează sub o formă sau alta anumite teritorii pe care trăiesc majorităţi rusofone (Belarus, Ucraina de Est, Transnistria, Abhazia şi Osetia de Sud) iar Occidentul, la început prin NATO, stabilizează regiuni ca Georgia, vestul Ucrainei şi Republica Moldova, odată ce aceste state nu vor mai avea, formal, trupe ruseşti pe noul lor teritoriu micşorat. Cu alte cuvinte, putem asista la împărţirea periferiei europene între Occident şi Rusia, precum şi la dispariţia zonei tampon actuale, numită edulcorat - „vecinătatea estică a Uniunii Europene”, aceasta fiind o posibilă variantă de închidere a crizei regionale şi a recent începutului Război Rece.


„O discuţie importantă trebuie să aibă loc şi în interiorul blocului occidental, dincolo de cea dintre Occident şi Rusia. Pentru România, această rebalansare strategică spre Est, respectiv repoziţionarea resurselor şi interesului marilor cancelarii spre frontiera spaţiului occidental este chiar mai importantă decât discuţiile despre divizarea Ucrainei. De inspiraţia, tenacitatea şi abilitatea de a ne poziţiona astăzi corect vor depinde multă vreme de acum înainte ponderea, rolul atribuit României de puterile occidentale şi poziţia pe care o vom ocupa la masa discuţiilor din şi despre Europa. Fireşte, nu suntem singurii pe această falie geopolitică. Mai sunt şi alţii, unii mai mari, alţii mai mici. (…) Polonia a fost şi va rămâne cea mai importantă ţară postcomunistă, o putere a Europei Centrale, iar aranjamentele de securitate care vor urma vor pune din nou în lumină ponderea majoră a Poloniei în ecuaţie”, apreciază Valentin Naumescu. „Polonia joacă în altă ligă”, spune sugestiv profesorul şi analistul de politică externă Dan Dungaciu, observând compania selectă Germania - Franţa - Polonia a formatului politico-diplomatic „Weimar”. „România nu este acolo pentru că Europa nu este pregătită să admită existenţa unei a doua Polonii în sudul Europei Centrale”, a spus acesta.


Esenţial este ca România să fie pregătită pentru toate oportunităţile care   s-ar putea ivi, inclusiv pentru unirea cu Basarabia, odată cu recunoaşterea de către autorităţile din Republica Moldova a independenţei Transnistriei, să aibă răspunsuri, soluţii competitive şi capacitatea de a fructifica economic potenţialul poziţiei geostrategice, a concluzionat V. Naumescu.

